
	1.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt
	Iebildums
Lūdzam pilnveidot anotācijas 2.1. un 2.3. apakšpunktu.

Lūdzam precizēt anotācijas 2.1. apakšpunktā norādīto ietekmēto sabiedrības grupu, nodrošinot tās atbilstību anotācijā aprakstītajam regulējuma tvērumam. Apzīmējums "visi uzņēmumi" nav pietiekami precīzs, jo no anotācijas izriet, ka regulējums attiecas uz personām, kuras iegūst vai saglabā būtisku līdzdalību vai izšķirošu ietekmi nacionālajai drošībai nozīmīgās kapitālsabiedrībās.

Vienlaikus vēršam uzmanību, ka no anotācijas 2.1. apakšpunktā sniegtā apraksta izriet, ka noteikumu projekts paredz izmaiņas personu pienākumā sagatavot un iesniegt pieteikumu Ministru kabineta atļaujas saņemšanai, tai skaitā atsevišķos gadījumos paredzot viena pieteikuma iesniegšanu vairāku pieteikumu vietā vai atbrīvojot personas no pienākuma iesniegt pieteikumu. Minētās izmaiņas ir vērtējamas kā informācijas sniegšanas pienākuma izpildes kārtības vienkāršošana un administratīvā sloga samazinājums.

Ņemot vērā minēto, lūdzam izvērtēt projekta ietekmi uz administratīvajām izmaksām juridiskajām personām un attiecīgi pilnveidot anotācijas 2.3. apakšpunktu, veicot administratīvo izmaksu monetāro novērtējumu atbilstoši administratīvā sloga izvērtēšanas metodikai.

Tiesību akta projektiem ir jāvērtē ietekme uz administratīvo slogu un apstiprinoša rezultāta gadījumā jāveic administratīvo izmaksu monetārs novērtējums, saskaņā ar Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 15. punktu. 

Lai veiktu administratīvo izmaksu monetāru novērtējumu ir nepieciešams izprast informācijas sniegšanas metodi un veicamās darbības, proti, kā tieši informācija ir sagatavojama un sniedzama (iesnieguma sagatavošanas laiks, papildus iegūstamās informācijas metodes, iesnieguma nosūtīšana - e-pasts, sistēma, vēstule u.c.), pēc kā ir jānoskaidro noteikumos Nr. 617 iekļautās formulas parametru vērtības. 

Lai vienkāršāk būtu veikt aprēķinu, Valsts kanceleja aicina izmantot Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai vienotajā TAP portālā (pieejamas Ministru kabineta tīmekļvietnē - https://www.mk.gov.lv/lv/media/16905/download?attachment) 22.-25.lp ietvertos norādījumus administratīvo izmaksu monetārā novērtējuma veikšanai. 

Aprēķinu veikšanai lūdzu izmantot paplašināto standarta izmaksu modeli. Metodiskie materiāli aprēķinu veikšanai pieejami šeit: Metodiskās rokasgrāmatas un apmācības | Ministru kabinets (mk.gov.lv).
 
Piedāvātā redakcija
-
	Diāna Krikščūna (VK)

	2.
	Anotācija (ex-ante)
7. Tiesību akta projekta izpildes nodrošināšana un tās ietekme uz institūcijām
	Iebildums
Lūdzam pilnveidot anotācijas 7. sadaļu.

Vēršam uzmanību, ka no noteikumu projekta izriet izmaiņas Ministru kabineta atļauju piešķiršanas procesā un pieteikumu izskatīšanas kārtībā, kas var ietekmēt projekta izpildē iesaistīto institūciju funkciju izpildi un darba organizāciju. Ievērojot minēto, lūdzam izvērtēt projekta ietekmi uz iesaistīto institūciju funkciju izpildi un, ja šāda ietekme pastāv, attiecīgi papildināt anotācijas 7. sadaļu, raksturojot, kādas izmaiņas institūciju procesos, administratīvajās darbībās vai darba apjomā rada noteikumu projekts.

Vienlaikus lūdzam anotācijas 7. sadaļā norādīt projekta izpildes nodrošināšanā iesaistīto institūciju(-as). 
Piedāvātā redakcija
-
	Diāna Krikščūna (VK)

	3.
	Anotācija (ex-ante)
4. Tiesību akta projekta ietekme uz spēkā esošo tiesību normu sistēmu
	Priekšlikums
Lūdzam izvērtēt, vai saistībā ar likumprojektā paredzētajiem grozījumiem nav nepieciešams izdarīt attiecīgus grozījumus Ministru kabineta 2023. gada 20. jūnija noteikumos Nr. 311 "Nacionālajai drošībai nozīmīgu komercsabiedrību, biedrību un nodibinājumu apdraudējuma novēršanas kārtība", kā arī attiecīgi papildināt anotācijas 4. sadaļu par projekta ietekmi uz spēkā esošo tiesību normu sistēmu.

